គណបក្ស​របស់​លោកស្រី​ស៊ូជី ពន្យារ​​​​ពេល​ចូល​កាន់​តំណែង​ក្នុង​រដ្ឋសភា​ភូមា
ព័ត៌មាន​អន្តរជាតិ​សំខាន់​ផ្សេងៗ​ទៀត​សម្រាប់​យប់​ថ្ងៃ​អាទិត្យ​ ទី​២២​ ខែ​មេសា។​
គណបក្សរបស់លោកស្រី អ៊ុង សាន ស៊ូជី ថ្លែងកាលពីថ្ងៃអាទិត្យនេះថានឹងលើកពេលចូលកាន់តំណែងលើកដំបូងរបស់ខ្លួនក្នុងសភានៅសប្ដាហ៍ក្រោយ ដែលជាសញ្ញាមូយនៃការខ្វែងគំនិតគ្នា រវាងគណបក្សប្រឆាំងដែលទើបជាប់ឆ្នោតថ្មីថ្មោង និងរដ្ឋាភិបាលកំណែទម្រង់របស់ប្រទេសភូមា។ បើតាមអ្នកនាំពាក្យរបស់គណបក្សនេះថ្លែងប្រាប់បណ្ដាញព័ត៌មាន AFP ក្រោយពីមានការខ្វែងគំនិតគ្នាអំពីសម្បថចូលកាន់តំណែងថា លោកស្រី ស៊ូជី និងសមាជិកដទៃទៀតនៃគណបក្ស សម្ព័ន្ធជាតិដើម្បីប្រជាធិបតេយ្យ (NLD) នឹងមិនធ្វើដំណើរទៅកាន់រដ្ឋធានី ណៃពិដោ (Naypyidaw) ទេ ដើម្បីចូលរួមក្នុងរដ្ឋសភានៅថ្ងៃច័ន្ទខាងមុខនេះ។ លោកស្រី ស៊ូ ជី ថ្លែងថា "យើងមិនមែនកំពុងធ្វើពហិការទេ ប៉ុន្តែយើងកំពុងតែរង់ចាំពេលវេលាល្អ"។គណបក្សសម្ព័ន្ធជាតិដើម្បីប្រជាធិបតេយ្យ មានភាពរុញរានឹងការប្រើពាក្យក្នុងសម្បថ ដែលតម្រូវឲ្យពួកគេការពាររដ្ឋធម្មនុញ្ញ ដែលតាក់តែងឡើងដោយអតីតរដ្ឋាភិបាលរបបសឹករបស់ប្រទេសនេះ។ ចិននិងរុស្ស៊ីបានរួមគ្នាក្នុងការធ្វើសមយុទ្ធយោធាក្នុងដែនទឹក នៅថ្ងៃអាទិត្យនេះ នៅក្នុងសមុទ្រលឿងរវាងឆ្នេរសមុទ្រខាងកើតរបស់ប្រទេសចិន និងឧបទ្វីបកូរ៉េ។ ក្រុមអ្នករៀបចំពិធីរបស់អង្គការទិវាព្រះធរណី (Earth Day) បានអំពាវនាវដល់មនុស្សដែលរស់នៅក្នុងពិភពលោកឲ្យសន្យាអំពី"ចំណាត់ការ១ពាន់លានដើម្បីការពារបរិស្ថាន"។ កិច្ចសន្យាទាំងនោះ រាប់បញ្ចូលទាំងការឱ្យម្ខាស់គេហដ្ឋានបិទភ្លើងនៅក្នុងផ្ទះរបស់ពួកគេ ការប្រើមធ្យោបាយដឹកជញ្ជូនសាធារណៈ សម្រាប់ការធ្វើដំណើរទៅធ្វើការ រហូតដល់ការបរិភោគអាហារដែលដាំដុះផ្ទាល់នៅក្នុងតំបន់។ ប៉ូលិសនៅក្នុងប្រទេស ហូឡង់ និយាយថាមានមនុស្សយ៉ាងតិចណាស់ក៏១២០នាក់ដែរ បានរងរបួសភាគច្រើនធ្ងន់ធ្ងរ ពីការបុកទង្គិចពីមុខរវាងរថភ្លើងពីរគ្រឿង នៅក្នុងរដ្ឋធានីអាំស្ទែដាំ (Amsterdam) កាលពីថ្ងៃសៅរ៍។ នៅថ្ងៃអាទិត្យនេះ ប្រធានាធិបតីបារាំងលោក នីកូឡាស សាកូហ្សី (Nicolas Sarkozy) និងភរិយា អ្នកស្រី ខារឡា ប្រូនី (Carla Bruni) បានបោះឆ្នោតក្នុងជុំទីមូយ ដើម្បីជ្រើសតាំងប្រធានាធិបតីថ្មី។ អាជ្ញាធរនៃប្រទេសម៉ិកស៊ិក និយាយថាមនុស្សយ៉ាងតិច១៥នាក់ បានស្លាប់ នៅយប់ថ្ងៃសុក្រ នៅពេលដែលជនប្រដាប់អាវុធធុនធ្ងន់បានសម្រុកចូលទៅក្នុងបារមួយនៅក្នុងក្រុង ជីហាវហាវ ( Chihuahua) រដ្ឋធានីតំបន់ភាគខាងជើង រួចបានបាញ់រះ។ កិច្ចប្រជុំពាក់កណ្ដាលឆ្នាំរបស់មូលនិធិរូបីយវត្ថុអន្ដរជាតិ (IMF) និង ធនាគារពិភពលោក (WB) បានត្រូវបញ្ចប់នៅថ្ងៃសៅរ៍នេះ ក្រោយពីប្រទេសមានសេដ្ឋកិច្ចជឿនលឿន បានសន្យាថានឹងផ្ដល់ថវិកាច្រើនថែមទៀត ឲ្យIMFដើម្បីជួយដោះស្រាយបញ្ហាសេដ្ឋកិច្ចទៅអនាគតនៅជុំវិញពិភពលោក ជាពិសេសនៅក្នុងប្រទេសតំបន់អឺរ៉ុប។ មេបញ្ជាការជាន់ខ្ពស់ម្នាក់នៃកងកម្លាំងជើងទឹកនៃប្រទេសហ្វីលីពីននៅតំបន់ប៉ាស៊ីហ្វីកបានបញ្ជាក់ឡើងវិញ អំពីសន្ធិសញ្ញាការពារជាតិទៅវិញទៅមកជាមួយស.រ.អា និងហ្វីលីពីន កាលពីថ្ងៃអាទិត្យនៅពេលដែលមានភាពតានតឹងរវាងប្រទេសឧបទ្វីបមួយនេះនិង ប្រទេសចិន។